มันนี่ทูเดย์
สำนักงานบริหารหนี้สาธารณะ (สบน.) รายงานว่า การออกพันธบัตรออมทรัพย์ของกระทรวงการคลัง
16 ม.ค. 2559

พันธบัตรออมทรัพย์เหลือ 1,680 ล้าน
สำนักงานบริหารหนี้สาธารณะ (สบน.) รายงานว่า การออกพันธบัตรออมทรัพย์ของกระทรวงการคลัง ในปีงบประมาณ พ.ศ. 2559 ครั้งที่ 1 จำนวน 5 หมื่นล้านบาท อายุ 3 ปี อัตราดอกเบี้ยแบบคงที่ 3% ต่อปี ขายระหว่างวันที่ 19 ต.ค. 2558-29 ก.พ. 2559 ขณะนี้เหลือยอดอยู่เพียง 1,680 ล้านบาท โดยในส่วนที่จำหน่ายผ่านธนาคารกรุงไทยนั้น ได้มีการขายครบตามวงเงินที่ธนาคารกรุงไทยได้รับจัดสรรจำนวน 1.95 หมื่นล้านบาทแล้ว ผู้สนใจยังสามารถซื้อได้ที่ธนาคารตัวแทนจำหน่ายที่มีวงเงินจำหน่ายคงเหลืออีก 3 แห่ง คือ ธนาคารกรุงเทพ ที่ยังเหลือ 471 ล้านบาท ธนาคารกสิกรไทย เหลือ 766 ล้านบาท และธนาคารไทยพาณิชย์ เหลือ 422 ล้านบาท จนถึงวันที่ 29 ก.พ. 2559 หรือจนกว่าจำหน่ายได้ครบวงเงิน ผ่านเคาน์เตอร์ทุกสาขาและเครื่องเอทีเอ็ม
สมัครสอบตัวแทนประกันลดลง
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย เปิดเผยว่า ปี 2558 มีผู้สมัครสอบตัวแทนผ่านสมาคมประกันชีวิตไทยทั่วประเทศ 1.81 แสนคน ลดลง 1.17 หมื่นคน หรือ 6.07% ในจำนวนนี้มีผู้เข้าสอบ 1.28 แสนคน และสอบผ่าน 4.90 หมื่นคน หรือ 38.26% ของผู้เข้าสอบ โดยแยกเป็นสมัครสอบในเขต กทม.(ส่วนกลาง) 7.33 หมื่นคน หรือ 40.46% ในจำนวนนี้มีผู้เข้าสอบ 6.50 หมื่นคน และสอบผ่าน 2.68 หมื่นคน หรือ 41.34% ของผู้เข้าสอบ ส่วนต่างจังหวัดสมัครทั้งสิ้น 1.07 แสนคน หรือ 59.54% ในจำนวนนี้มีผู้เข้าสอบ 6.31 หมื่นคน และสอบผ่าน 2.21 หมื่นคน หรือ 35.10% ของผู้เข้าสอบ